runetrust/blame-folketinget-dk huggingface dataset:
Nanna W. Gotfredsen (M), 2023-05-02:
Tak, formand.
Hvad vil du gerne?
Det er 14 bogstaver, fire ord og ét spørgsmål, og det spørgsmål har jeg stillet et enormt antal gange gennem mine 25 år som Gadejurist til svært udsatte gadefolk, stofbrugere, hjemløse og gadesexarbejdere, og svarene på det spørgsmål er på den ene side fuldt ud lige så mange og også fuldt ud lige så individuelle, som de er for os andre.
Så er der også nogle, der er lidt særlige, men oftest er der tale om helt almindelige ting, man gerne vil, også når man lever på gaden.
Det var i sådan en snak om ønsker, behov og drømme, gademanden Krølle, idémanden bag det sociale frikort, sagde: Jeg har jo også gode dage, og der vil jeg rigtig gerne arbejde.
Han fejlede alt, man kan komme i tanker om, men han ville også gerne være en del af arbejdsfællesskabet.
Han nåede kort før sin død i 2016 i en alder af bare 49 år at få vished om, at det sociale frikort nu for alvor var på vej ind på Borgen og med bred opbakning fra både den blå og den røde side af salen, og det var han så lykkelig over.
Hvis gademanden Krølle var her i dag, ville han blive vanvittig stolt over at vide, at over 8.000 har fået tilkendt, bevilget, det sociale frikort, og at så mange er i gang med at bruge det.
Jeg har også den store glæde at kende ret mange, der har haft glæde og gavn af frijobberiet, og det er helt eminent fantastisk at høre dem fortælle om, hvad det giver dem af ikke bare moneter på lommen, men også overskud og energi og muligheden for at tage egen sag i egen hånd og handle på det.
En del af dem beskriver ligefrem – og det er jo helt vildt, for det er jo ikke behandling – at det der stofproblem nærmest går over af sig selv.
Det er vel ikke for meget at sige, at Krølles tegning begynder at ligne en socialpolitisk genistreg, og sådanne har der sandt at sige i mange år været langt imellem, når det gælder vores allermest udsatte.
At vi nu tager det her skridt, at det sociale frikort kan fortsætte, og at vi i den forbindelse tager det skridt at sætte beløbsgrænsen op fra 20.000 til 40.000 kr., siger vi i Moderaterne ja til, og vi glæder os.
Anni Matthiesen (V), 2023-05-02:
Med lovforslaget her kommer vi til at forlænge, men også forbedre den allerede eksisterende ordning for socialt frikort.
For os i Venstre er det vigtigt, at alle borgere i Danmark får mulighed for at udnytte deres evner maksimalt.
Ingen skal på forhånd opgives, og derfor kan vi også endnu mere nu med det her sociale frikort hjælpe mennesker ind i arbejdslivet; vi fremmer social tryghed, og vi giver nogle muligheder for at få en tilknytning både til en uddannelse og for den sags skyld til et arbejde.
Alle kan noget, og jeg synes, ordningen her med det sociale frikort er med til også at fremme denne tanke.
Det er meget givende at være en del af et arbejdsfællesskab, at føle sig til nytte og ikke mindst værdsat – og det her med, at vi også hæver beløbsgrænsen fra 20.000 kr. til 40.000 kr., kan derfor forhåbentlig være med til, at endnu flere bliver en del af et fællesskab.
Så Venstre bakker op om lovforslaget og stemmer for ved tredjebehandlingen.
Sara Emil Baaring (S), 2023-05-02:
Tak for ordet, formand.
I dag tager vi et skridt mere i den rigtige retning for mennesker med handicap.
Man må ikke underkende den enorme betydning, dette skridt vil have for de berørte.
Familierne kæmper hver dag for at få tingene til hænge sammen, og det gør de oveni, at de yder en stor indsats for at passe på deres pårørende.
Tilbage i 2020 vedtog Folketinget loven om, at unge i alderen 18-23 år har ret overvågning i eget hjem om natten.
Herudover sikrede man en dispensationsregel, således at unge, der lever med en livstruende sygdom, får ret til natovervågning op til det fyldte 25. år.
Det er disse aldersbegrænsninger, vi nu afskaffer, så borgere i alle aldre kan få glæde af ordningen.
Vi lytter til jer, og jeg er glad for, at vi har den økonomiske ramme til at inkludere borgere med behov for natovervågning uanset alder.
Det er en hjælp, der skaber bedre vilkår for en gruppe mennesker, der i forvejen har det svært.
Det her er også en gruppe, der ikke på forunderlig vis bliver raske, selv om de går fra at være 23 år til at være 24 år.
De har brug for hjælp, støtte og overvågning om natten.
Derudover har deres familier brug for at kunne være pårørende og ikke medhjælpere 24 timer i døgnet.
Ud over ophævelsen af aldersbegrænsningen foreslår vi en ændring af de begrænsninger, der er indeholdt i loven, af, hvem der må ansættes til at yde støtte og natovervågning.
Mange familier med handicap inde på livet yder en kæmpe indsats.
I mange tilfælde yder de pårørende langt mere, end hvad rimeligt er.
Derfor foreslår vi at passe på dem; passe på de nærtstående pårørende til mennesker med handicap, så de ikke fremadrettet kan betales fra at varetage en pasnings-, støtte- og overvågningsopgave døgnet rundt.
Vi vil sikre dem retten til hvile og aflastning – det er kun ret og rimeligt.
Som jeg indledte med at sige, er dette en dag, hvor vi tager et skridt mere i den rigtige retning for mennesker med handicap.
Vi går i en retning, hvor vi får forbedret situationen for mange mennesker og deres pårørende.
Lad os sammen fortsætte i den retning.
Afslutningsvis vil jeg meddele, at vi i Socialdemokratiet selvfølgelig støtter op om lovforslaget.
Anni Matthiesen (V), 2023-05-02:
Tak for det, formand.
Med lovforslaget her vil vi skabe nogle bedre vilkår for alle borgere, der har brug for overvågning og støtte i løbet af nattens timer.
Ligeledes vil vi sikre bedre vilkår for familier og venner omkring disse borgere.
I Venstre mener vi, at det er positivt, at man med lovforslaget her fjerner aldersgrænsen fra ordningen om natovervågning.
Det er ikke ens alder, men ens støttebehov, der afgør, om der er brug for overvågning om natten, og lovforslaget vil være med til at skabe flere og bedre muligheder for borgere med dette behov.
Naturligvis er der stadig en række andre betingelser, der skal være opfyldt, men det glæder mig dog, at man med lovforslaget her fjerner alderen som en af disse betingelser.
Det er blevet muligt nu, fordi ordningen ikke har været så dyr i drift, som man i forvejen havde regnet med.
Alt i alt er det her en af de gode dage, hvor vi vedtager nogle bedre vilkår for voksne med handicap, som har brug for natovervågning.
Venstre kommer til at støtte forslaget ved tredjebehandlingen.
Charlotte Broman Mølbæk (SF), 2023-05-02:
Tak for det.
Først tak og ros til ministeren for, at det nu bliver fremsat og det bliver vedtaget.
Det er det vigtigste, hvad det her angår.
Men der er også noget i ministerens svar, der foruroliger mig vældig meget, for det her handler tit om nogle ret syge borgere med nogle meget omfattende handicaps.
Så hvis de bliver fanget i, at den ene vil betale for lidt og den anden vil betale for meget, tror jeg, vi fuldstændig har misset, hvad vores opgave var.
Det handler jo om – og det må KL såvel som Folketinget have den nøjagtig samme interesse i netop at sikre – at de her borgere får den rigtige hjælp, som der er behov for, og at man ikke engang i de beregninger – det var det helt arbitrære i det her – kommer til at regne ind, hvad det så er, kommunerne kommer til at spare, når de ikke skal sende de her unge voksne af sted på botilbud, for det var alternativet.
Enten skulle forældrene holde sig vågne hele natten og om dagen, eller også skulle de sende dem på botilbud.
Så der er også penge at spare, og det er der, vi altid møder begrænsninger på handicapområdet.
Der findes masser af nye tiltag rundtomkring på de forskellige områder.
Lad os prøve at huske, at når vi også snakker handicapområdet, er det en investering.
Pernille Rosenkrantz-Theil (S), 2023-05-02:
Det er i hvert fald ikke nogen god idé, at folk myldrer ud i trafikken og bliver dræbt.
Jeg er ikke stødt på det konkret, så jeg vil egentlig gerne have det oversendt, sådan at vi i forbindelse med udvalgsarbejdet også lige kan gå ind i det.
Det lyder meget dramatisk, når ordføreren siger det på den måde.
Selvfølgelig er det en problematik, hvis det er sådan, at der er nogle, der faktisk bevæger sig rundt i trafikken og der ikke er nogen til at holde øje med dem, men det vil jeg egentlig gerne lige have oversendt.
Når jeg så gerne vil oversende det her svar på, hvorfor indfasningen er så lang, så er det, fordi det umiddelbare svar på det spørgsmål er noget ganske andet end det, ordføreren siger.
Jeg nåede lige over at spørge embedsværket, og der er lidt usikkerhed om det helt konkret tekniske, og derfor vil jeg helst ikke stå her og sige noget vrøvl.
Så hvis jeg må vende tilbage til den del.
Så vil jeg sige, at der jo ikke er noget tilsagn fra min side om at ville ændre på det her med, om pårørende kan tage en nattevagt.
Jeg er simpelt hen bekymret for, hvad det vil betyde at fjerne de værnsregler fra nogle, der så kan føle sig under pres, særlig i den her tid, hvor vi mangler hænder på arbejdsmarkedet, og for, at man så ligesom siger: Det bliver så de pårørende, der skal stå for det, for vi kan ikke finde folk.
Det er jeg ikke sikker på er så hensigtsmæssigt, hverken for de pårørende eller borgere med handicap, men som sagt vil jeg gerne følge det, for der kan godt være nogle situationer, hvor det er meningsfuldt.
Torsten Gejl (ALT), 2023-05-02:
Tak for tankerne om måske at gøre det muligt, at pårørende også kan hjælpe om natten.
Vi kigger på det, vi har det i baghovedet og følger det, som jeg forstod det.
Økonomisk set kunne man jo godt gøre det sådan, at de pårørende, som måske har en dagvagt eller en aftenvagt – der er også forskel på, hvor meget de kan klare – ville kunne bytte en dagvagt, hvis jeg må kalde det dét, til en nattevagt.
Så det kan måske godt give mening økonomisk set, hvis man gør det smart.
Med hensyn til det her med indfasningen har jeg hørt argumentet, at det er, fordi der ikke er nok til at tage de her vagter, men så vidt jeg har forstået, kunne vi faktisk starte det i morgen eller i overmorgen eller næste år i fuld skala.
Det sidste, jeg lige vil høre ministeren om, er det her med årsagerne.
Der er jo den her ting med, at der er nogle, der virkelig ikke kan tage vare på sig selv, nogle, der er lige så alvorligt syge eller handicappede, som står op.
Burde man ikke inkludere dem, så de ikke myldrer ud i trafikken og bliver dræbt?
Kim Edberg Andersen (NB), 2023-05-02:
Nogle gange er livet nemt som folketingspolitiker, især i Nye Borgerlige.
For vi støtter altid gode forslag.
Det eneste, der er en skam, er, at det her forslag ikke allerede gik igennem i sidste folketingssamling.
Det er selvfølgelig uheldigt.
Det er simpelt hen et godt forslag.
Der er tale om nogle af de svageste borgere, vi har, og nogle familier, der er under et rigtig stort pres, fordi de rent faktisk har nogle problemstillinger.
De skal naturligvis kunne sove om natten, så de kan være kærlige forældre om dagen.
Nye Borgerlige støtter forslaget.
Torsten Gejl (ALT), 2023-05-02:
Alternativet støtter selvfølgelig også forslaget her om at ophæve aldersgrænsen for, om man kan få støtte til hjælp til at passe pårørende om natten.
Det her er en del af en lang proces.
Som SF's ordfører også sagde, blev det indført i 2019.
Før det havde vi haft rigtig mange samråd og en lang proces, hvor folk, der havde pårørende, som risikerede at dø om natten, havde været inde i Folketinget og fortælle om deres vilkår. Det lykkedes som sagt der at få afsat et stort millionbeløb til støtte til natovervågning med en aldersgrænse på, jeg tror det var 22 år.
Det er jo klart, at det er uhørt vigtigt for mennesker, som er presset af, at de har pårørende, der risikerer at få et epileptisk anfald eller at sluge deres tunge om natten, at der er styr på det, så de ikke ligger og dør.
Derfor var vi også utrolig glade for at være med til at få det her vedtaget.
Det er jo også på tide at få den aldersgrænse helt væk, og det er vi selvfølgelig også glade for at være med til.
Der er et par småting, vi tænker på.
Så vidt jeg kan se, spørger Ankestyrelsen i høringssvarene til, hvorfor det ikke er de pårørende, der kan være nattevagter.
Som jeg forstår det, kan man det faktisk ikke, men som jeg forstår det, kan man som pårørende godt være – ret mig, hvis jeg tager fejl – vagt og hjælper, hvis det er om dagen og aftenen, men man kan ikke være det om natten.
Det kunne man jo godt lave om.
Jeg ved ikke, hvorfor det er sådan.
Altså, nu er det her kompliceret stof.
Jeg har prøvet at sætte mig ind i det.
Det kan godt være, at jeg tager fejl af noget af det, men så vidt jeg kan se, er der en lang, lang implementeringsfase, hvor det i løbet af 20 år kommer op på den samlede støtte på 17 mio. kr.
Det handler, så vidt jeg kan se, kun om et par millioner her i det første år.
Hvis jeg har tydet det rigtigt, tænker jeg: Hvorfor dog vente så længe?
Det sidste, jeg vil sige, er, at der jo er angivet nogle ting, der gør, at man får ret til den her støtte, altså får natovervågning på.
Det er f.eks., hvis ens søster, barn eller mand risikerer at få et epileptisk anfald eller sluge sin tunge, eller der er andre livstruende ting.
Jeg synes, at man kan overveje at tilføje en ting, og det er det med, om de kan finde på at stå op, altså om folk, der ikke kan tage vare på sig selv, finder på at stå op.
Jeg hørte i dag om et eksempel på en, hvis mand var stået ud af sengen, hvorefter man så fandt ham midt ude i trafikken midt om natten.
Det er altså lige så farligt at stå ud af sin seng og ikke vide, hvad man gør, og drøne midt ud på en hovedgade, som det er at få et epileptisk anfald.
Så jeg kunne godt forestille mig, at vi stillede et ændringsforslag mere for at prøve at få indkredset, om man ikke kan få det med.
Men vi støtter selvfølgelig forslaget.
Peder Hvelplund (EL), 2023-05-02:
Tak for det, formand.
Nu er det jo sjældent, at jeg frivilligt viger pladsen for en konservativ, men mandaternes logik kan vi ikke undsige os, og i det her tilfælde synes jeg, det var helt rimeligt.
Enhedslisten kommer naturligvis også til at bakke op om det her forslag, som er en udvidelse af rettighederne for unge med svært handicap.
Det er en del af en finanslovsaftale, som vi sammen med SF, Alternativet og Radikale Venstre indgik med den tidligere regering, og det er jo lykkeligvis en af de aftaler, vi indgik, som har fået lov til at overleve regeringsskiftet.
Det er jeg selvfølgelig glad for – jeg havde gerne set, at der var flere aftaler, der havde overlevet det skifte, men det her er trods alt en af dem, vi så kan gennemføre.
Jeg vil godt i lighed med fru Charlotte Broman Mølbæk fra SF påpege, at det altså har været et temmelig besynderligt forløb, for der var jo enighed om, at præcis den her overvågning af unge mennesker med svært handicap var en ordning, der skulle udvides, fordi der jo ikke er nogen, der mirakuløst bliver raske, fordi de bliver 24 eller 25 eller 26 år.
Derfor var det en klar intention, at det var det, man ønskede med aftalen, men der var en lang proces – jeg husker tydeligt, at vores tidligere handicapordfører hr. Jakob Sølvhøj berettede om, hvordan der var store udfordringer med at finde ud af, hvad det her egentlig ville koste.
Og det var vidt forskellige beløb, vi fik.
Og det var jo i virkeligheden med til at spænde ben for, at vi fik det her implementeret – fordi der var så stor uenighed om, hvad det her egentlig kom til at koste, selv om der var fuldstændig enighed om, at det her var noget, vi skulle gennemføre.
Derfor er jeg selvfølgelig også glad for, at vi her i dag kan pege på at vedtage det, så vi kan få fjernet den aldersgrænse, der er, og som jo var fuldstændig arbitrær, men som udelukkende var sat ud fra en økonomisk betragtning.
Det understreger netop det nogle gange ret absurde i den model, vi har, hvor der kan være forskellige økonomiske interesser, der gør, at vurderingerne af, hvad det kommer til at koste, kan være vidt forskellige, alt efter om det er ministeriet, der laver beregningerne, eller om det er KL, eller om det er de mennesker, der reelt er berørt af det.
Men ikke desto mindre er det i hvert fald positivt, at vi i dag kan pege på at vedtage det her lovforslag, og der er ikke nogen tvivl om, at det her bliver en lettelse for mange af de borgere, der har et svært handicap, og som har et klart behov for det her – også fordi det i mange tilfælde kan afværge, at unge mennesker i stedet for skal flytte på en institution, og hvor det her netop kan bruges som en hjælpende hånd til at sikre tilværelsen, både for unge med et svært handicap, men også for deres familier og pårørende.
Så Enhedslisten støtter forslaget.
Brigitte Klintskov Jerkel (KF), 2023-05-02:
Det Konservative Folkeparti er ikke med i den her aftale, som den tidligere regering lavede med støttepartierne.
Men selv om vi ikke er med i aftalen, mener vi, at det er vigtigt at sikre, at unge med svære handicap og livstruende sygdomme kan få den hjælp, som de ønsker, og at de kan ansætte en hjælper til at yde overvågning og støtte om natten, sådan at de har mulighed for at blive hjemme frem for at skulle på et botilbud, hvis det er det, som de ønsker.
Så på den baggrund støtter Det Konservative Folkeparti lovforslaget.
Charlotte Munch (DD), 2023-05-02:
Jeg har endnu en gang fået æren af at være vikar for fru Marlene Harpsøe.
Med forslaget fjerner man aldersgrænsen for borgere med et svært handicap, som har ret til natovervågning.
Det har tidligere været gældende for unge i alderen 18-23 år med en dispensationsadgang til og med det fyldte 25. år ved livstruende sygdom.
Det betyder med andre ord, at alle borgere uanset alder, der har en hjælperordning efter servicelovens § 95, stk. 3, og som har behov for natovervågning, nu får ret til dette, når lovforslaget er vedtaget.
Kommunerne skal dermed fremadrettet udbetale kontant tilskud til ansættelse af hjælpere til at yde overvågning og støtte om natten til alle borgere, hvis betingelserne i serviceloven i øvrigt er opfyldt.
Samtidig foreslås det at ændre begrænsningen for, hvem der må ansættes som hjælpere til at udføre overvågnings- og støtteopgaven, fra at den unges forældre ikke må ansættes, til at borgerens nærtstående, som helt eller delvis passer den pågældende, heller ikke må ansættes.
Formålet er at sikre, at borgerens nærtstående eller forældre aflastes.
Det er rigtig hårdt at være pårørende.
Mange forældre, samlevende og pårørende løfter en kæmpe opgave og har behov for hjælp til øget overvågning i nattetimerne, når de helt eller delvis passer deres pårørende i dagtimerne.
Derfor er det fornuftigt, at de ikke kan ansættes til at varetage opgaven i nattetimerne, og at de dermed får mulighed for at hvile og blive aflastet.
Vi i Danmarksdemokraterne stemmer for forslaget, fordi det giver flere borgere mulighed for at få hjælp og støtte i nattetimerne, når der er behov for det.
Rosa Eriksen (M), 2023-05-02:
Vi kan alle få et handicap på grund af sygdom eller ulykke, og vi kan alle risikere at få et barn med et handicap.
I de situationer skal vores velfærdsfællesskab træde til og sikre en værdig og selvstændig tilværelse, både for dem, der lever med et handicap, og for deres pårørende.
Som loven ser ud i dag, har børn unge, der har brug for overvågning om natten, mulighed for at få det i hjemmet, indtil de fylder 24 år.
I særlig svære tilfælde strækkes ordningen til det 25. år.
Det betyder, at forældrene ikke skal bruge deres sparsomme ressourcer på at overvåge deres børn om natten, og det betyder, at de børn og unge, det handler om, kan blive boende hjemme lidt længere og ikke er nødt til at komme på opholdssted.
Men man får ikke nødvendigvis mindre brug for hjælpeordninger, fordi man fylder 24 år eller for den sags skyld 25 år, og familierne får ikke mindre brug for hjælp, for det er hårdt at være pårørende til et menneske, der lever med et svært handicap.
Derfor er det også vigtigt, at vi med forslaget her udvider bestemmelsen om, at forældre ikke kan ansættes til natovervågning, således at det også gælder de andre pårørende.
For det er afgørende for de pårørende, at andre tager over om natten, så de kan få hvilet ud og være klar til at give den bedste omsorg, når natten er ovre.
De mennesker, det handler om – dem, der har brug for overvågning om natten – lever med omfattende handicap såsom epilepsi, spastiske lammelser, muskelsvind og hjerneskader.
Det er mennesker, der om natten kan dø af deres handicap.
I de tilfælde skal velfærdsfællesskabet træde til med hjælp, støtte og udvikling, også om natten, uanset alder.
Mette Thiesen (DF), 2023-05-02:
Det her er jo endnu et rigtig godt forslag i forhold til det, man kalder en BPA-ordning, og jeg vil egentlig ikke gå så meget i dybden, for det er heroppe fra talerstolen rigtig, rigtig fint blevet ridset op, hvad det her går ud på.
Jeg kan sådan set støtte noget af kritikken, der er kommet fra Socialistisk Folkeparti, men det her er et godt forslag.
Det er et forslag, hvor man netop giver bedre rammer og bedre muligheder, i forhold til at man ikke hele tiden skeler til alder, men skeler til den form for hjælp, som der er behov for.
Det er sådan en ting, jeg altid har undret mig lidt over på handicapområdet, altså hvorfor man ikke i stedet for at kigge på alder kiggede på, hvad det egentlig var for et menneske, man havde foran sig, og hvilken form for hjælpebehov, vedkommende egentlig havde.
Og jeg skal igen hilse fra Liberal Alliance og sige, at de også støtter forslaget.
Camilla Fabricius (S), 2023-05-02:
Undskyld, hr. formand.
Vi når det.
Jeg skal lige have pusten, og det skal jeg, fordi jeg lige har sat en af mine lokale klasser fra Tranbjerg af oppe på tilhørerpladserne, og så måtte jeg løbe ned.
Men det var jo sådan set noget godt at løbe for, for med lovforslaget her taler vi jo om at sikre, at det sociale frikort får lov til at få en ny forlængelsesperiode.
Vi har været i diskussion om det sociale frikort mange gange, vi har talt om de forskellige mennesker, som har været med til at give det navn og fylde, og jeg vil også have lov til at anerkende Liberal Alliance, som var dem, der fremførte idéen i sin tid.
Det er et lovforslag, hvor vi – også her – har gjort os umage for at lytte til de brugere og de organisationer, der er på området, og forhøjet beløbsgrænsen til 40.000 kr.
Jeg vil gerne sige tak til organisationerne og til de borgere, som har været med til at komme med input til det.
Bare lige for at fremhæve det er der faktisk næsten 8.500 personer, der har fået et socialt frikort, og halvdelen af dem er simpelt hen i gang med at bruge det.
Jeg har selv den 1. maj – arbejdernes internationale kampdag – diskuteret det sociale frikort, for her mødtes jeg med en af de medarbejdere, der faktisk er med til at udmønte det her, og det er faktisk kommet helt ud til den yderste del af vores region.
Bl.a. er det i gang med at blive taget i brug i Grenaa, hvor meget udsatte, sårbare borgere får en mulighed for at kunne være med til at bidrage, og det giver dem ikke bare nogle moneter på kistebunden, som de kan bruge til at forsøde tilværelsen – for 40.000 kr. er jo også et begrænset beløb – men har også betydning for, at man føler, at man hører til.
Jeg har mødt frijobbere, der har været sociale boghandlere, altså de har været sociale bibliotekarer.
De har simpelt hen flyttet bøger inde fra biblioteker og ned på et værested for at give de andre værestedsbrugere muligheden for at kunne få noget litteratur i hverdagen.
En af de borgere, som jeg hørte om i går, har en kompetence til f.eks. at kunne male, altså male huse, og hun følte, at hun hørte til der, hvor hun er.
Så jeg synes, at det her er et godt forslag.
Jeg vil selvfølgelig håbe, at vi når dertil, at vi også kan tale om en permanentgørelse, og jeg har også noteret mig, at ministeren arbejder på sagen, og at det derfor også står i regeringsgrundlaget; det er jeg rigtig glad for.
Det er et godt lovforslag.
Jeg glæder mig til drøftelsen og debatten.
Tak for nu.
Lisbeth Bech-Nielsen (SF), 2023-05-02:
Hvis man ønsker sig, at der er nogle, der f.eks. skal søge it-uddannelser i Jylland, så må jeg sige, at vi i hvert fald bare kan se, at det ikke sker, altså at man flytter sig fra sit førstevalg i København til så at søge et sted hen i eksempelvis Midt- eller Sønderjylland.
Mit spørgsmål til ministeren er: Står vi ikke i en geopolitisk og sikkerhedspolitisk situation, hvor vi her og nu og i de kommende år har akut brug for at få flere uddannet?